Fase 6-beurtkrag van krag tot (minstens) SaterdagFoto bloot ter illustrasie. (Foto: Megan Swart/Maroela Media) Eskom het Donderdagmiddag aangekondig dat fase 6-beurtkrag van krag sal bly tot Vrydag om middernag. Dit is genoodsaak weens nog opwekkingseenhede wat deur die dag onklaar geraak het, asook die voortgesette tekort aan opwekkingskapasiteit weens vertragings in die herstel van opwekkingseenhede. Eskom waarsku verbruikers dat die stelsel beperk bly en dat veranderinge aan fases op kort kennisgewing vereis kan word. Eskom sê 18 617 MW kapasiteit is tans onbeskikbaar weens onklaarrakings by substasies. Verder word 5 807 MW aan beplande instandhouding afgestaan. Oor die afgelope 24 uur is twee opwekkingseenhede by die Camden-kragstasie weer in diens gestel. In dieselfde tydperk is opwekkingseenhede elk by die Duvha-, Kendal-, Medupi- en Tutuka-kragstasie van lyn af geneem vir herstelwerk. Daar is vertragings met die herstel van ŉ eenheid elk by die Kendal-, Lethabo-, Medupi- en Tutuka-kragstasie. #POWERALERT1 Due to further breakdowns of generation units on Wednesday evening, Stage 6 loadsheddingwill remain in force until further notice. pic.twitter.com/9fWr2iK9EE — Eskom Hld SOC Ltd (@Eskom_SA) April 13, 2023 “Eskom sal voortgaan om die beurtkragfases aan te pas na gelang van onklaarrakings van die eenhede,” het die kragvoorsiener gewaarsku. “Beurtkrag word ingestel as ŉ laaste uitweg om die stabiliteit van die nasionale kragstelsel te handhaaf. Daarom doen ons ŉ beroep op mense om voort te gaan om die uitwerking van beurtkrag te help beperk deur hul elektrisiteitsverbruik te verminder, veral tydens spitstye (tussen 17:00 en 21:00). “Eskom sal ŉ verdere bywerking verskaf sodra enige beduidende veranderinge plaasvind.”